ناصر خان درانی:

داعش پاکستان میں اثر و رسوخ بڑھانے کی کوشش کر رہی ہے

آئی جی پی خیبر پی کے کا نجی ٹی وی سے گفتگو میں کہنا تھا کہ دشمن ممالک سی پیک منصوبے کو سبوتاژ کرنا چاہتے ہیں، ملک میں دہشتگردی کو غیر ملکی ایجنسیاں فنڈنگ کر رہی ہیں، افغانستان کیساتھ سرحد جتنی محفوظ ہوگی، اتنا ہی امن رہے گا۔

خبر کا کوڈ: ۴۲۶۵۱۶

تاریخ: ۲۴ ارديبهشت ۲۰۱۷ - ۲۳:۳۰

رسا نیوز ایجنسی کی رپورٹ کے مطابق، ملک بھر میں دہشتگردی کی حالیہ لہر کے حوالے سے آئی جی پولیس خیبر پختونخوا ناصر خان درانی کا کہنا ہے کہ داعش پاکستان میں اثر و رسوخ بڑھانے کی کوشش کر رہی ہے۔

دہشتگرد افغانستان سے مہمند ایجنسی کے راستے آرہے ہیں، جنہیں فنڈنگ غیر ملکی ایجنسیاں کر رہی ہیں۔ آئی جی خیبر پی کے نے نجی ٹی وی سے گفتگو میں کہا کہ چارسدہ اور حیات آباد حملوں کی تفتیش میں پیشرفت ہوئی ہے۔

ضرب عضب میں بچ جانے والے دہشتگرد خیبر پی کے آئے یا پھر افغانستان چلے گئے، جو دہشتگرد خیبر پی کے میں آئے تھے، انہیں گرفتار کر لیا گیا ہے۔

انہوں نے کہا کہ افغانستان جانے والے دہشتگردوں کو دشمن ممالک استعمال کر رہے ہیں، دشمن ممالک سی پیک منصوبے کو سبوتاژ کرنا چاہتے ہیں۔

ملک میں دہشتگردی کو غیر ملکی ایجنسیاں فنڈنگ کر رہی ہیں، افغانستان کے ساتھ سرحد جتنی محفوظ ہوگی، اتنا ہی امن رہے گا۔

انہوں نے اس عزم کا اظہار کرتے ہوئے کہا کہ آئین، عدلیہ اور اسمبلی کو نہ ماننے والے مقابلے کیلئے تیار ہو جائیں، جب تک افغانستان سے متصل بارڈر محفوظ نہیں، تب تک امن نہیں ہوگا۔ پولیس ان دہشتگردوں سے نمٹنے کیلئے ہر وقت تیار ہے۔ /۹۸۸/ ن۹۴۰